1. Погибија Смаил-аге Ченгића

Смаил-ага Ченгић је рођен 1780. године у селу Јелашица код Калиновика. Мајка му је била Ђурђијанка, робиња. Школовао се у Истамбулу. Био је средњег раста, дугуљасте главе, широка лица, зелених очију, смеђе (или риђе) косе, имао је браду и бркове. Био је одјевен сав у црвено одијело: доламу, џамадан са рукавима, чакшире, велики фес сa дугом кићанком, опасан великим свиленим појасом. Носио је сабљу и двије кубуре, а још двије кубуре је носио објешене о коњу. Имао је озбиљан поглед и снажан глас.

Ченгићи потичу из Мале Азије. Најстарији познати члан ове породице је Исфендијар-бег, феудалац у Понту и Јерменији, око Тигра и Еуфрата. Он се помиње 1476. године. (Жарко Лековић – ''Дробњак у првој половини ХIХ вијека'', Београд 2001) Ова породица владала је градом Чангри, сјеверно од Анкаре, по којем су се по доласку у Босну прозвали Чангрлићи, касније Ченгићи. Средином ХVI вијека досељавају у Херцеговину.

Смаил-ага, муселим гатачки, пивски и дробњачки имао је 600 харачлија и био је богат. Истакао се у борбама против Карађорђевих устаника. Тврдило се да је смртно ранио војводу Цинцар Јанка и да је посјекао неког попа Мачивука. Био је уз Али-пашу Ризванбеговића 1832. године против Хусеина капетана Градашћевића који се одметнуо од султана. Тада су у његовој војсци били и Дробњаци међу којима је био и Новица Церовић. Због заслуга у гушењу побуне добио је од султана титулу паше.

Зијаметско право на Дробњак некада су имали Ризванбеговићи. Од њих су ово право купили Селмановићи из Пљеваља. Ибрахим-паша Селмановић продао је своја зијаметска права у Дробњаку Смаил-аги 1829. године за 80 ''ћеса'' (неки кажу за 40). Купопродаја је извршена под Дурмитором, под Седлом код ''Попова моста''.

По једном предању Селмановићи су хтјели продати Дробњак Ризванбеговићима од којих су га и купили, али се Дробњацима то није свидјело. Смаил-ага је био у Тушини код Новице Церовића и ту му је Ђоко Маловић предложио да он купи Дробњак. Смаил-ага није имао довољно новца па му је Ђоко Маловић посудио дио, а дио је прикупио у народу. Претходно је Смаил-ага откупио породицу Ђока Маловића од Турака и вратио ју је кући. Земља на Језерима од Пашине воде до Тепаца припадала је до 1863. године породици Ченгића. Послије тога то земљиште је постало племенска комуница.

Смаил-ага је ријетко долазио у Дробњак јер му је све послове завршавао Ђоко Маловић и доносио му данак у Липник. Кнежеви су сакупљали харач од 300 пореских димова и прирез од 300 ока масла годишње. Харач се није узимао од сиромашних кућа. Ово се сакупљало у јесен.

Смаил-ага је величан као највећи јунак турског царства. Неки писани извори биљеже да није био суров према раји. ''Према покорнима је био добар, а према бунтовницима суров''. Био је поштен и није чинио зулум по Дробњаку. О Божићу је пекао пециво и куповао вино па позивао хришћане и частио их. (Лазо Поповић – ''Погибија Смаил-аге Ченгића'', Цетиње 1912)

Али, са друге стране је забиљежено и супротно: био је суров и зао када је ишао да сакупља харач. Тада је чинио страшна злодјела. Мрзио је Словене и православље. Пред својом кулом мучио је заробљене ускоке и хајдуке. Они су пред њим умирали јуначи и у пркосу, неки и без јаука. Смаил-ага се забављао и тако што је џилитом убијао Србе са коња у трку.

По ријечима Новице Церовића, Смаил-ага је био велики зулумћар. Угњетавао је рају и чинио безакоња невјестама и дјевојакама. За најмању ријеч би пуцао кубуром у чело раји или би сјекао главу сабљом. Па би викнуо на момке: ''Нос' те то пашче да ми не смрди.''

Смаил-ага се женио три пута. Прва жена му је била од Хасанбеговића из Автовца. Једна од жена је била удовица чију је кћер из првог брака за жену узео Смаил-агин син Рустем-бег. Рустем-бег је био велики силеџија и блудник. У мираз је добио 300 читлука близу Сарајева. Рустем-бег је у својој кули у Липику имао тамницу за мучење Срба. Пред кулом је имао вјешала са кукама и алкама на које је вјешао и качио људе.

Смаил-ага је имао седам синова. Осим Рустем-бега са првом женом имао још два сина: Дедагу (Дервиш-паша) који је умро у Коњицу 1875. године и Мухамед-бега којег је посјекао Спасоје Огњеновић из Бањана на Сјенокосима у Дуги Никшићкој 1862. године. Остали синови су: Сулејман-бег (од друге жене), Кадрибег, Сејди-бег и Хајдар-бег (од треће жене) који је умро у Цариграду. Неки помињу неког Кадију као Смаил-агиног сина. Кажу да је Петар Вукотић шишао Дедагиног сина. Три Дедагина сина су живјела у Сарајеву и Цариграду.

Било је и покушаја да се Смаил-ага убије. Јоксим Јауковић је покушао да убије Смаил-агу у кули Одовића, али га је стража ухватила. Јоксим је убијен на путу за Колашин у који су га спроводили. И Шаранци су једном покушали да убију Смаил-агу.

Смаил-ага је више пута слао људе да убију дробњачког војводу Шуја Караџића, али у томе није успио. На крају је ипак опраштао Шују ратовање против Турака. Шујо и Смаил-ага су се срели више пута. Предање тврди да је војвода Шујо био једини човјек кога се Смаил-ага бојао. Кажу да је пред страшним погледом Шуја Караџића обарао је поглед ка земљи.

Смаил-ага се сигурно није бојао Шуја, нити иког другог. Такви људи се не боје других, бар не на начин на који се боје обични људи. Прије ће бити да је био опрезан, јер се од опасна човјека може погинути. Ако јунака убије мимо мегдана, на кукавички начин, људи ће мислити да се препао и више неће бити толико цијењен. Ако га изазове на мегдан, може од њега погинути. А ако га на мегдану и убије, не би постао ништа славнији него што јесте. Улог велики, добитак никакав. Због тога се обично јунаци тог ранга прећутно заобилазе, да би дуже опстали.

На Грахову је 1836. године у борби против Турака поражена црногорска војска и погинуло је девет Петровића, рођака Петра II Петровића Његоша. Најзаслужнији за пораз и погибију Катуњана био је Смаил-ага. Каже се да је Смаил-ага лично посјекао главе седам Петровића, а да је двије посјекао Мујо Тановић из Невесиња. На Грахову су са Смаил-агом били Пивљани, а Дробњаци нису хтјели доћи, осим Ђока Маловића којег је Смаил-ага од милоште звао Маријан и још једног Дробњака. Послије боја на Грахову Самил-ага није долазио у Дробњак четри године. Хасан-бег Требињац Ресулбеговић је у Требињу држао главе Петровића и није хтио да их да Његошу уз откуп.

Његош је обећавао по 10 златних маџарија за сваку од глава Петровића погинулих на Грахову, било коме ко их успије украсти или на било који начин добавити. На то му је Смаил-ага преко Теодосија Мишковића, игумана манастира Косијерева, поручио: ''Пиши ти калуђеру на Цетиње, ако ће ми послати његову главу за ово дванајест, вала ето му их, и јошт да ја њему пошаљем прида хиљаду маџарија, да окитим мој чардак у Невесиње, а другачије никако; и питај калуђера, колике је он турске главе са Цетиња вратио?'' (Забиљежио Вук Врчевић на Цетињу. Из увода пред казивање Новице Церовића. Рукопис се налази у Богишићевом архиву у Цавтату)

Владика Раде није могао опростити Смаил-аги погибију својих рођака. Његош је позвао Новицу Церовића, Шуја Караџића и попа Димитрија Головића и од њих тражио да убију Смаил-агу. Дробњачки главари на то пристану, нарочито Новица Церовић и Шујо Караџић и за то придобију цијело племе осим Ђока Маловића, из чије су породице били таоци дати Турцима неколико година раније. Ђоко Маловић је био против тога да се убије Смаил-ага. Говорио је да је до тада Дробњак седам пута горио. Два пута за његова живота и пет пута раније. Бојао се турске одмазде која ће услиједити послије убиства. Завјереници су се састали у манастиру Морача и сковали план за убиство Смаил-аге. Владика им је послао нешто муниције. За завјеру су у почетку знали само Новица Церовић, Шујо Караџић и још 3 – 4 главара. Други су за завјеру сазнали тек пред сам догађај. У убиству ће учествовати Дробњаци, Ускоци, Морачани, Ровчани, Бјелопавлићи, Пипери.

Дробњаци се 1840. године одметну од Турака. О томе Смаил-агу обавјести Ђоко Маловић. Неки сматрају да је Ђоко Маловић био вјеран слуга Смаил-аге, док други сматрају да је његова заслуга што је Смаил-ага домамљен у Дробњак. Каже се да је Ђоко Маловић написао писмо Смаил-аги у коме га обавјештава да се Дробњак буни и да се у народу прича да Смаил-ага не смије да дође од како је на Грахову погубио Петровиће. Послије убиства Смаил-аге војска је хтјела да оде на Дужи да убије Ђока Маловића, али главари дробњачки то нису допустили.

Рустем, син Смаил-аге, дође у Дробњак, али му ови не дадоше харач и он се врати оцу. Смаил-ага у септембру 1840. године са 300 харачлија из Гацка обилази Пиву. Ноћио је у Пиви двије ноћи, другу у Пивском манастиру. У Пиви је узео неколико дробњачких талаца и послао их у Мостар. Из Пиве долази у Дробњак. Долази у Дужи код Ђока Маловића. Ту није било Шуја Караџића, ни Новице Церовића, па се Смаил-ага наљутио. Сутрадан када је Шујо Караџић дошао Смаил-ага му није хтио пружити руку да се рукују. (Стојан Караџић – ''Његош дробњачки завјереници и Смаил-ага Ченгић'', Београд 1997) У Дужима је Смаил-ага остао седам дана. Није му се улазило дубље у Дробњак.

Главари дробњачки наговоре Смаил-агу да се премјести на Пошћење и овај то прихвати. Смаил-ага из Дужи дође на Пошћење и улогори се на Грбовића Бари, под кулом Одовића. У Пошћењу му се придружи Ахмет Баук из Никшића са 200 људи. Ту дође и Новица Церовић на кога је Смаил-ага био љут јер се није раније појавио. Дробњаци у жељи да Смаил-агу увуку што дубље у дробњачку територију, изјаве да су му вјерни и покорни, а он им изгледа повјерује. Новица Церовић је наговорио Смаил-агу да дође на Мљетичик.

Смаил-ага преко неког свог човјека дозна да се Ускоци спремају да га нападну. Позвао је попа Митра Головића да дозна о чему се ради, али поп ништа не рече па Смаил-ага нареди да га избатинају по табанима. Смаил-ага покрене војску на Мљетичик. Тада Ђоко Маловић, под изговором да су му дошли неки дубровачки трговци, оде назад у Дужи. (Лазо Поповић – ''Погибија Смаил-аге Ченгића'', Цетиње 1912)

Смаил-ага је са Пошћења кренуо са војском и у пратњи коњаника које су му припремили дробњачки главари. Путем ка Мљетичику неки коњаници су разигравали коње. Смаил-аги западе за око кнез Хамза (Шћепан) Илијин Томић. Смаил-ага рече: ''Да ми је 300 ових сад би био у Морачи.'' Алија Баук узврати: ''Да је 300 оваквих овдје ти би био мртав.''

Смаил-ага са пратњом стиже на Мљетичик 22. Септембра (по православном календару) у подне. Улогорио се на Гвозду на Мљетичику, испод брдашца Вигњеве Главице. Мљетичик се налази 12 километара од Шавника ка Жабљаку. То је висораван са ливадама и пашњацима. Гвозд је узвишица која је према Дробњаку обрасла буковом шумом док је према Ускоцима без растиња. На Мљетичику је Шујо Караџић дочекао Смаил-агу и била је гозба под шаторима. Измјењивали здравице Шујо и Смаил-ага. Пила се медовина, замућено вино и кафа. Дробњачки кнежеви су на Мљетичик донијели харач Смаил-аги. За ноћ су постављене страже, неке турске, а неке су сачињавали Дробњаци. Неки историчари тврде да је Смаил-ага дошао са 500 људи на коњима и 100 – 150 пратилаца и послуге, док други тврде да их је било 400. Смаил-аги је те вечери кнез Филип Жугић донијео за вечеру нешто кајмака, погачу и мало меда. Смаил-ага је тада рекао да му је мало, а Филип му рече: ''Толико за ноћас, а сјутра ће бит' доста свакоме'' (или ''Доцкан је било, честити аго, сјутра ћеш свега доста имати'' – Лазо Поповић, ''Погибија Смаил-аге Ченгића''). Кнез Филип је заноћио у својој кући, а ујутро је освануо у војсци која је посјекла Смаил-агу.

Шујо Караџић и Дробњаци састали су се у Буковици са Новицом Церовићем са којим су дошли Ускоци. Било их је око 150. Ускоро су им се придружили Мина Радовић и Радован Бегов Реџић Булатовић са којима су били Морачани (250), Ровчани (20), Пипери (10) и Бјелопавлићи (10). Око 440 људи ноћу је кренуло из Буковице на Мљетичик.

Према Стојану Караџићу, дан уочи напада на Сировцу (у Ускоцима) се скупило 500 Дробњака, 100 Ускока и 200 Морачана. Нису кренули директно на Мљетичик јер је постојала могућност да их примјете Смаил-агне страже на пандурици (турска караула) на Слатини, већ су кренули у Буковицу, под планину Ивицу. Тако су кренули према Смаил-аги из правца из којег их он није очекивао.

Новица Церовић отишао је пред Мину Радовића и Морачане. Они су каснили па се Шујо Караџић забринуо и послао људе по њих, да пожуре. Ноћ је била облачна и сипила је слаба једнолична киша. Био је прохладан вјетар и било је магле. Морачани који су пристигли били су уморни и хтјели су одложити напад за слиједећи дан, али ипак сви крену на Мљетичик. Новица нареди да из великих пушака опале само једном па да јурну ножевима, а из малих пушака (кубура) да не пуцају осим ако је на сигурно.

Војска је стигла за брдо Пјешевац, а онда се почела у највећој тишини спуштати низ Загуљски поток ка шатору Смаил-аге. Загуљски поток је у горњем дијелу обрастао шумом, а у доњем дијелу кривуда низ стрме ливаде. Већ је почело да свиће, али због облака и тмурног времена турске страже их нису примјетиле. Дио војске смјестио се са горње стране Вигњеве Главице, други дио војске остао је испод ње, а трећи дио војске спустио се потоком ниже, до Баре, да спријечи бјекство Турака према Никшићу. У овом дијелу војске био је Мирко Алексић. До пред зору Смаил-ага је пушио негрилу, а пред зору је заспао. (Лазо Поповић – ''Погибија Смаил-аге Ченгића'')

У зору 23. септембра, када су се дијелили ноћ и дан извршен је напад на Смаил-агу. Турци су спавали када је напад почео. Војска која је била испод Вигњеве Главице искочила је на врх брдашца. Почетак напада означио је Шујо пуцњем из кубуре. Тада и остали испале плотун на шатор Смаил-аге послије чега су кренули у јуриш са ножевима на Турке. Послије првог плотуна и Турци су запуцали и чули су се повици: ''Власи... Власи долазе!'' Напад је извршен са свих страна и ватра из пушака је косила Турке. Смаил-ага је распасан изашао из шатора и опалио из обје кубуре. Тражио је коња, али су му оба била окована у једне букагије. Коње му је пред напад ланцима везао Шујо. (Константин Алексић – ''Опутне Рудине'', Врбас 1990) Тада је Смаил-ага узео првог коња који му се нашао. Узео је товарног коња Петра Којића и покушао да поведе напад (или побјегне). Изјахао је на неки бријег и рекао: ''Ха! Ко је Турчин напријед! Мали је Влаха!'' (Андрија Лубурић – ''Дробњаци племе у Херцеговини'', Београд 1999) Или по другој верзији: ''Ха! Ко је Турчин, умет и Мухамед, малић је!'' (''За свеца мухамеда, мало их је!'' – Лазо Поповић – ''Погибија Смаил-аге Ченгића'') Око аге је било нешто Турака. Око агина шатора је било много нападача. На све стране се пуцало, сјевали су ножеви и чула вриска. Смаил-ага је на коњу викао и тако привукао пажњу. Коњ се окренуо и кренуо наниже низ падину. На Смаил-агу је испаљен плотун. Један метак га је погодио са леђа у главу па је ага пао са коња. Метак му је ушао у потиљак, а изашао напријед на чело, између обрва. Био је мртав прије него је пао на земљу. Кад то видјеше остали Турци се разбјеже. Већ се било разданило. Сама борба је кратко трајала. Погинуо је Смаил-ага Ченгић и 75 – 80 његових људи (ага, баша и бегова), док су се остали разбјежали. Памти се неки Куртага, потурчењак из Никшића, који се сакрио у јасле неког Ђукнића и ту умро од страха.

О погибији Смаил-аге Жугићи су упамтили да је било облачно и да је падала ситна киша. Из бучја је напао Новица Церовић са Морачанима, а са друге стране су напали Дробњаци и Ускоци. На брдашцу према агином шатору нашао се Шујо Караџић. Чета Шујова је познала агу по гласу па су запуцали у њега. Смаил-агу је погодила нечија шешана са два метка. Једно зрно остало је у глави, а друго на веризи низ повије. (Стојан Караџић – ''Његош дробњачки завјереници и Смаил-ага Ченгић'')

Ахмет Баук је са својих 200 људи успио да побјегне са Мљетичика. Ахмет Баук је био побратим Шуја Караџића и изгледа да није пружао отпор у Смаил-агином убиству. У првом судару на Мљетичику погинуло је 50 Турака, а у читавом боју 200. (Стојан Караџић – ''Дурмиторски љеопис'', Београд 2000) Његош је писао вицеконзулу Гагићу у Дубровник да је Смаил-агу напало 300 – 400 људи и да је осим Смаил-аге убијено још 40 његових зликоваца. Негдје се помиње 35, 71, 75 погинулих Турака. У извјештајима у Србији забиљежено је да је Турака погинуло 190, а Срба 30. И о датуму Смаил-агине погибије различито је забиљежено. Вук Врчевић је записао да је Смаил-ага убијен 16. октобра (3. октобар по старом кал.), а не 6. октобра. Негдје се као датум Смаил-агиног убиства наводи 23. септембар, неки наводе 30. септембар, неки 2. октобар (датуми по старом календару - У неким књигама датуми су дати по старом, православном календару, а у неким књигама се датуми дају по новом календару). Вјест о Смаил-агиној погибији забиљежио је Мокрогорски карантин 16. октобра 1840. године.

До Смаил-аге први је стигао Мирко Алексић и одсјекао му главу. Јаков Потураковић је Смаил-агу мртвог распорио и извадио му срце. Један од ускочких старјешина и харамбаша Петар Кршикапа узео је Смаил-агину шешану (пушка).

Смаил-агу је убила чета Шуја Караџића. По А. Лубурићу Смаил-агу су пресрели Шујо Караџић и Мићо Мемедовић са још неколико људи. Пуцали су на њега истовремено и убили га. (Андрија Лубурић – ''Дробњаци племе у Херцеговини'') Стојан Караџић пише да је Шујо Караџић причао да су на Смаил-агу пуцали он и Мићо Срдановић. Оба су пуцали, а један га погодио. Када су Шујо Караџић и Мићо пуцали у Смаил-агу са њима је било још људи који су пуцали. Тако је више њих тврдило да су га баш они убили. У Пиперима се тврдило да је Смаил-агу убио Живко Љумовић. И у околини Никшића су неки тврдили да су баш они убили Смаил-агу.

Неки су тврдили да је Смаил-ага убијен пушком ''синџирлијом''. Не зна се одкуда оваква тврдња и како су утврдили да је убијен баш таквом пушком јер аутопсија сигурно није рађена. Пушку ''синџирлију'' су тада имали само Ристо Јанков Дуловић (Јанковић) и неки Јакић (Ускок). Ристо Јанков је од плијена добио ћурак Смаил-аге. Константин Алексић наводи да је Смаил-аги прву рану задао хитац из нечије кубуре.

Поп Милутин Новичин Церовић је причао да је Смаил-ага узео коња Петра Кујунџића, а да је Смаил-агу убио Новица Церовић. Вук Врчевић је разговарао са Новицом и забиљежио је неке детаље који се разликују од наведеног: У напад на Смаил-агу кренуло је њих 200. Новица каже да од његових није погинуо нико, само је било неколио рањених. Пред погибију Смаил-ага узјаха коња и јурну са сабљом у руци. Један га метак погоди у лијеву обрву и изађе на затиљак. Посјекао га је Новица Церовић. Новица узе за перчин Смаил-агин лијевом руком, а десном му одсјече главу ножем. (Жарко Лековић – ''Дробњак у првој половини ХIХ вијека'') Чини се да је Вук Врчевић увећао заслуге Новице Церовића. При доласку на Цетиње све почасти од Његоша и Цетињана за сјечу главе Смаил-агине добио је Мирко Алексић.

Тијела погинулих Турака трпана су на саоне и одношена истог дана на Превиш гдје су нешто касније закопана у неко старо турско гробље (вјероватно гробље гдје су закопани шехови 1718. године). Коста Берковић, трговац из Пљеваља, је дан иза битке платио 20 перпера људима да сахране мртве Турке. То мјесто се и данас зове ''Турско гробље''. Све главе убијених Турака су посјечене. Главе су однешене у Тушину, ускочка села и Морачу. Набијане су на коље око пута и око уљаника.

Ноћу, попадија Томић, кума Смаил-аге и њена кћерка ископале су тијело, очистиле га и зашиле јер је било исјечено (распорено). Попадија је ставила тијело у врећу и натоварила на коња. На другу страну самара натоварила је подебље дрво, да не би претезало. Преко Пиве је тијело однијела у Липник породици Смаил-аге. Њен син јединац је тада био заточен као талац у Мостару па је тако покушала да га спаси. (По извјештају ужичког начелника Јована Мићића попадија Симона Полексић је за Смаил-агино тијело добила седам кеса новца. Жарко Лековић – ''Дробњак у првој половини ХIХ вијека'')

Када су Турци у Мостару сазнали за Смаил-агину смрт потровали су дробњачке таоце. Рустем-бег је из кубуре убио таоца Саву Требјешанина. Ипак је неколико таоца успјело побјећи. Са собом су понијели отрованог кнеза Милију Живкова Јауковића који је умро на Безују у Пиви.

На Цетиње је вијест о погибији Смаил-аге донио Макарије Шумадинац, калуђер манастира у Бијелој. Његош му је поклонио крст. Овог калуђера при повратку ухвате Турци и поведу у Никшић. Нису га довели у Никшић већ су га негдје путем на каише исјекли. (Лазо Поповић – ''Погибија Смаил-аге Ченгића'')

Дробњаци су послије убиства Смаил-аге отишли код Његоша и предали му Самил-агину главу, оружје, сат, златну опрему и агине коње. На Цетиње су отишли Новица Церовић и брат му Стојан, Шујо Караџић, Мирко Алексић, Милић Томић, Радивоје Вилотијевић и др. Тада су на Цетињу биле изграђене само ''Биљарда и двије крчме.

Истог дана када је убијен Смаил-ага, послије ручка, Новица је натоварио своје ствари и са породицом кренуо на Цетиње. Путовали су ноћу. Новица је на Цетиње стигао у зору. Носили су главу и водили два коња Смаилагина: Брњаша (Крхат) и Гаврана. Глава је била опрана и зачешљана и завијена у бијело платно. Предали су на поклон владици коње и оружје Смаил-агино. Његош је дао Новици и Шују титуле војвода, а Мирку Алексићу титулу капетана. Његош је Новицу поставио за сенатора и дао му је кућу на Цетињу и милин у Ријеци Црнојевића. Новица је др. М. Јовановићу – Батуту рекао да му је Његош рекао да је Мажуранић написао пјесму о погибији Смаил-аге, па су му послали Смаил-агин сат. (Вујачић Марко – ''Знаменити црногорски јунаци'', књ.1, Цетиње 1951) Глава Смаил-агина стајала је на Цетињу до 1853. године. (На Цетињу, под Орловим кршем, крај градске капије, биле су главе убијених паша и везира)

Новица Церовић у разговору са Вуком Врчевићем послије убиства Смаил-аге: ''Ја сам мој шјор Вуко имао живљење у Тушину што га ни један Херцеговац ко се крстом крсти није имао, али ја то све прегорјех да не трпим зулуме и зулумћаре Турке, али фала Богу, мени опет ништа у здравље господарево не мањка, а богме људи не живе да једу но једу да живе, је ли тако? Ако сам и изгубио све што сам имао, и књаз Лазар изгуби на Косову царство и госпоство и све што је имао па и главу, а ево мене, Богу да је за славу, жива и здрава.''

Да би осветио убиство Смаил-аге, Али-паша Ризванбеговић у октобру 1840. године шаље на Дробњаке војску под командом Хасан-бега Ресулбеговића. Народ се склонио у збјегове у ускочке планине и Морачу. Дробњацима у помоћ дођу и Ровчани, Морачани, Ускоци и Бјелопавлићи, али су на пољани званој Бара Дајовића под Боровом Главом код Тушине били поражени 20. октобра (7. новембра по православном кал.). Имали су 100 – 170 погинулих. Турци су посјекли 120 глава. Тада Турци попалише читав Дробњак у коме су оставили и своје посаде. Запалили су кулу Новице Церовића који је тада боравио на Цетињу по жељи Његошевој, да га Турци не би убили из освете за убиство Смаил-аге. Једино су остала непокорена ускочка села Струг, Сировац и Малинско. Од тада се Ускоци сматрају посебним племеном.

Дедага и Рустем-бег су се 1841. и 1842. године светили за смрт оца у Дробњаку. Дедага је уочи Божића похватао многе Дробњаке, око стотину их послао у Мостар као таоце, а посјекао их 96 (7 Церовића). Многи Дробњаци су у то вријеме пред Турцима побјегли у Морачу и друге крајеве. Дробњацима је 1843. године дозвољено да се врате на згаришта кућа. Били су разоружани, а Турци су чинили зулуме по Дробњаку. Филип Жугић и Милован Томић ишли су код босанског везира Омер-паше да траже да им се врати оружје. Везир је о овоме писао султану у Истамбул. Султан је дозволио да се оружје врати Дробњацима, а враћени су и преживјели таоци који су били заточени у Мостару.

одломак из поглавља о Дробњацима из моје књиге ''Племена'' (радни наслов)

 Жељко Остојић